VSM Sklep I Cp 1058/2025
Sodna praksa višjih sodišč, 2026-01-06

gospodarska družba - gospodarski spor - stvarna pristojnost okrožnega sodišča - ugoditev pritožbi

Ker sta v obravnavani zadevi obe pravdni stranki gospodarski družbi, ima pritožba prav, da gre za gospodarski spor. Zato je, ne glede na vrednost spornega predmeta, za sojenje pristojno okrožno sodišče.

I. Pritožbi se ugodi in se sklep sodišča prve stopnje razveljavi.

II. Odločitev o stroških pritožbenega postopka se pridrži za končno odločbo.

1. Sodišče prve stopnje je z uvodoma navedenim sklepom odločilo, da ni stvarno pristojno za reševanje te zadeve (točka I izreka), in da bo po pravnomočnosti tega sklepa zadeva odstopljena Okrajnemu sodišču v Mariboru kot stvarno pristojnemu sodišču (točka II izreka).

2. Zoper izpodbijani sklep se pravočasno pritožuje tožeča stranka iz vseh pritožbenih razlogov po 338. členu Zakona o pravdnem postopku (v nadaljevanju: ZPP). Navaja, da se je sodišče prve stopnje zmotno oprlo na določbo prvega odstavka 30. člena ZPP, ki določa pristojnost okrajnega sodišča za sojenje o premoženjskopravnih zahtevkih, če vrednost spornega predmeta ne presega 20.000,00 EUR. V konkretni zadevi namreč gre za gospodarski spor (obe pravdni stranki sta gospodarski družbi), za reševanje katerih so pristojna okrožna sodišča. Sodišču druge stopnje predlaga, da pritožbi ugodi in izpodbijani sklep razveljavi. Zahteva tudi povrnitev stroškov pritožbenega postopka.

4. Kot izhaja iz obrazložitve izpodbijanega sklepa se je sodišče prve stopnje v skladu z določbo drugega odstavka 19. člena ZPP izreklo za stvarno nepristojno na podlagi presoje, da je na podlagi prvega odstavka 30. člena ZPP

za sojenje v predmetni zadevi stvarno pristojno okrajno sodišče.

5. Pritožba pravilno opozarja na določbo 7. točke drugega odstavka 32. člena ZPP, po kateri so ne glede na vrednost spornega predmeta okrožna sodišča pristojna, da sodijo v gospodarskih sporih. V skladu s 1. točko prvega odstavka 481. člena ZPP gre za gospodarski spor v primeru, ko je vsaka od strank katera od navedenih oseb: gospodarska družba, zavod, zadruga, država ali samoupravna lokalna skupnost. Ker sta v obravnavani zadevi obe pravdni stranki gospodarski družbi ima pritožba prav, da gre za gospodarski spor. Zato je, ne glede na vrednost spornega predmeta, za sojenje pristojno okrožno sodišče, in sicer Okrožno sodišče v Mariboru.

6. Ker se je sodišče prve stopnje nepravilno izreklo za stvarno nepristojno je sodišče druge stopnje pritožbi ugodilo in sklep sodišča prve stopnje razveljavilo (3. točka 365. člena ZPP).

7. V nadaljevanju bo moralo Okrožno sodišče v Mariboru zadevo obravnavati po pravilih postopka v gospodarskih sporih. Ker se tožbeni zahtevek nanaša na denarno terjatev, ki ne presega 4.000,00 EUR gre, po določbi 495. člena ZPP, za spor majhne vrednosti.

8. V skladu s tretjim odstavkom 165. člena ZPP je odločitev o stroških pritožbenega postopka pridržana za končno odločbo.

"Okrajna sodišča so pristojna za sojenje v sporih o premoženjskopravnih zahtevkih, če vrednost spornega predmeta ne presega 20.000 eurov."

Zakon o pravdnem postopku (1999) - ZPP  - člen 30, 30/1, 32, 32/2, 32/2-7, 481, 481/1, 481/1-1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.